በባሕር ዳር ከተማ አስተዳደር የመሠረተ ልማት ግንባታ አፈፃፀም ግምገማ እና የአዳዲስ ፕሮጀክቶች ማስጀመሪያ ሥነ ሥርዓት ይካሄዳል፡፡
በ2012 በጀት ዓመት በባሕር ዳር ከተማ አስተዳደር የተገነቡ የመሠረተ ልማት ግንባታዎች ምረቃ ይካሄዳል፤ ግንባታቸው በሂደት ላይ ያሉ ፕሮጀክቶችን በመጎብኘት አፈፃፀማቸው ይገመገማል፤ በተጨማሪም አዳዲስ ፕሮጀክቶችን ይፋ ይደረጋሉ ተብሎ ይጠበቃል፡፡በክልሉ ርእሰ መሥተዳድር ተመሥገን ጥሩነህ፣ በኢፌደሪ ገቢዎች ሚኒስትር ላቀ አያሌው እና ተቀዳሚ ምክትል ከንቲባ መሐሪ ታደሰ (ዶክተር) የተመራ ከመፍተኛ የመንግሥት ልዑክ በተገኘበት  የባሕር ዳር ከተማ አስተዳደር የመሠረት ልማት ግንባታዎች አፈፃፀም፣ ዕውቅና እና የመሠረተ ልማት ግንባታዎች ማስጀመሪያ ሥነ ሥርዓት ይካሄዳል፡፡ከሰዓት በፊት በሚኖረው መርሀ ግብር የአረንጓዴልማትና መናፈሻ፣ የጌጠኛ ድንጋይ ንጣፍ መንገድ ግንባታ፣ የወጣቶች የስፖርት ማዘውተሪያ ቦታዎች ግንባታ እና  የካዳስተር ቢሮ ግንባታ ምረቃ ይካሄዳል፡፡የክል ገቢዎች ቢሮ ባለስምንት ፎቅ ሕንጻ ግንባታ እና የብልፅግና ፓርቲ ቢሮ ግንባታ የመሠረት ድንጋይ ይቀመጣል ተብሎም ይጠበቃል፡፡ በተጨማሪም ከገጠር መንገድ ኤርፖርት እየተገነባ የሚገኘው የአስፓልት መንገድ ግንባታ ሂደት እና የባሕር ዳር ዋናው ገበያ (ቀበሌ 04) የገበያ ቦታ አዲስ ፕላን ትውውቅ እና ግምገማ ይካሄዳል ተብሎም ይጠበቃል፡፡ከሰዓት በኋላ በሚኖረው መርሀ ግብር ደግሞ በባሕር ዳር ከተማ የመሠረተ ልማት ግንባታ እና የሕግ የበላይነት ለማስከበር የተሠሩ ሥራዎች ላይ ውይይት ይካሄዳል፡፡ የከተማዋን ብሎም የክልሉን ፀጥታ ለማስከበር የፀጥታ ኃይሉ ላበረከተው አስተዋፅኦ የዕውቅና መስጠት መርሐ ግብር መኖሩንም ከከተማ አስተዳደሩ ያገኘነው መረጃ ያመላክታል፡፡ አብመድ መርሀ ግብሮቹን እየተከታተለ ያደርሳል፡፡ዘጋቢ፡- ታዘብ አራጋው